text: দেশের স্টার্ট-আপদের নিয়ে বৈশ্বিক প্ল্যাটফর্ম জরুরি: পলক - Daily Manobkantha
  দেশের স্টার্ট-আপদের নিয়ে বৈশ্বিক প্ল্যাটফর্ম জরুরি: পলক
  অনলাইন ডেস্ক | Publish on 08/03/2019 3:51 PM
  আইসিটি প্রতিমন্ত্রী জুনাইদ আহমেদ পলক বলেছেন, আমরা দেশের স্টার্ট-আপদের বিনাভাড়ায় স্পেস বরাদ্দ দিচ্ছি। বিভিন্ন প্রকল্পের মাধ্যমে প্রশিক্ষণ প্রদানসহ বিভিন্ন সহায়তা করা হচ্ছে। এখন বিশ্ব বাজারে আমাদের স্টার্ট-আপদের জন্য একটা প্ল্যাটফর্ম রেডি করা আমাদের জন্য খুবই জরুরি। আমাদের স্টার্ট-আপদের অনেক দুর্দান্ত আইডিয়া আছে, আমরা সেই আইডিয়াগুলো কাজ লাগাতে চাই। অন্যান্য দেশের স্টার্ট-আপদের সঙ্গে যুগপৎ কাজ করতে পারলে আমাদের দেশের স্টার্ট-আপ নলেজ শেয়ার করে আইটি বিজনেসের বৈশ্বিক গতিধারা সম্পর্কে জানতে পারবে।
  দেশের তরুণ উদ্যোক্তাদের মেন্টরিং, ট্রেনিং এবং আইটি বিজনেসের বৈশ্বিক গতিধারা নিয়ে বৃহস্পতিবার আগারগাঁওস্থ আইসিটি টাওয়ারে একটি আলোচনা সভা তিনি এসব কথা বলেন।
  যুক্তরাষ্ট্রভিত্তিক গ্লোবাল এন্টারপ্রেনার নেটওয়ার্কের এক্সিকিউটিভ ডিরেক্টর মিজ সুসান আমাল, বাংলাদেশ হাই-টেক পার্ক কর্তৃপক্ষের ব্যবস্থাপনা পরিচালক হোসনে আরা বেগম, আইসিটি বিভাগের বিভিন্ন পর্যায়ের কর্মকর্তারা এবং দেশীয় স্টার্ট-আপদের নিয়ে এই আলোচনা সভা অনুষ্ঠিত হয়।
  আন্তর্জাতিক প্ল্যাটফর্মে স্টার্ট-আপদের প্রতিষ্ঠিত হওয়ার পথে বিভিন্ন চ্যালেঞ্জ, বিভিন্ন মার্কেট প্লেসে কাজ করার ক্ষেত্রে বাধা এবং বিদেশি বিনিয়োগ ও ফান্ডিং পাওয়ার বিভিন্ন দিক নিয়ে এসময় আলোচনা করা হয়।
  আলোচনায় মিজ সুসান আমাল বলেন, মেন্টরিং এবং সঠিক গাইডেন্স এর অভাবে ৮০ ভাগ স্টার্ট-আপ দাড়াতে পারে না। সঠিক দিক নির্দেশনা পেলে এই স্টার্ট-আপদের মাধ্যমেই অনেক বড়ো বড়ো কোম্পানি প্রতিষ্ঠা করা সম্ভব। সফলতা তোমাদেরই হাতে এসে ধরা দেবে, এজন্য তোমাদের সিলিকন ভ্যালিতে যাওয়ার প্রয়োজন নেই।